നെടുമുടി വേണു ഇനി ഓര്മ്മ, പ്രിയനടന് യാത്രാമൊഴി നല്കി മലയാളം ഔദ്യോഗിക ബഹുമതികളോടെ ഭൗതിക ദേഹം സംസ്കരിച്ചു തിരുവനനന്തപുരം : മലയാളത്തിന്റെ പ്രിയനടന് യാത്രാമൊഴി നല്കി കേരളം. തിരുവനന്തപുരം തൈക്കാട് ശാന്തികവാടത്തില് ഔദ്യോഗിക ബഹുമതികളോടെ നെടുമുടി വേണുവിന്റെ ഭൗതിക ദേഹം സംസ്കരിച്ചു. മകന് ഉണ്ണിയാണ് അന്ത്യ കര്മ്മങ്ങള് നിര്വ്വഹിച്ചത്. കോവിഡ് സുരക്ഷാ മാനദണ്ഡങ്ങള് പാലിച്ചാലിയിരുന്നു സംസ്കാര ചടങ്ങുകള്. അടുത്ത ബന്ധുക്കള് മാത്രമാണ് സംസ്കാര ചടങ്ങില് പങ്കെടുത്തത്. അയ്യങ്കാളി ഹാളില് പൊതുദര്ശനത്തിനുവെച്ച ശേഷമായിരുന്നു ശാന്തികവാടത്തിലേക്ക് സംസ്കാര ചടങ്ങുകള്ക്കായി കൊണ്ടുപോയത്. രാഷ്ട്രീയ, കലാരംഗത്തെ പ്രമുഖര് അദ്ദേഹത്തിന് അന്തിമോപചാരം അര്പ്പിക്കാന് എത്തിയിരുന്നു. അവസാനമായി ഒരു നോക്കു കാണാന് സംസ്ഥാനത്തിന്റെ വിവിധ ഭാഗങ്ങളില് നിന്നും നിരവധി പേരാണ് തിരുവനന്തപുരത്ത് എത്തിയത്. തിങ്കളാഴ്ച ഉച്ചയോടെ തിരുവനന്തപുരത്തെ സ്വകാര്യ ആശുപത്രിയിലായിരുന്നു നെടുമുടി വേണുവിന്റെ അന്ത്യം. 73 വയസ്സായിരുന്നു. ഉദര സംബന്ധമായ അസുഖങ്ങളെ തുടര്ന്ന് തിങ്കളാഴ്ച രാവിലെ തിരുവനന്തപുരം സ്വകാര്യ ആശുപത്രിയില് വെച്ചാണ് നെടുമുടി മരിക്കുന്നത്. മരണ സമയത്ത് അദ്ദേഹത്തിന്റെ മക്കളും ബന്ധുക്കളും ആശുപത്രിയില് ഉണ്ടായിരുന്നു. ആലപ്പുഴ ജില്ലയിലെ നെടുമുടിയില് സ്കൂള് അദ്ധ്യാപകനായിരുന്ന പി.കെ കേശവന് പിള്ളയുടെയും കുഞ്ഞിക്കുട്ടി അമ്മയുടെയും അഞ്ച് ആണ്മക്കളില് ഇളയ മകനായി 1948 മെയ് 22നാണ് കെ. വേണുഗോപാലന് എന്ന നെടുമുടി വേണു ജനിച്ചത്. ഭരതന്റെ ആരവം, പത്മരാജന്റെ ഒരിടത്തൊരു ഫയല്വാന് , തകര എന്നീ സിനിമകള് നെടുമുടി വേണുവിന്റെ സിനിമാ ജീവിതത്തില് വഴിത്തിരിവായി. ഇതുവരെ അഞ്ഞൂറിലധികം സിനിമകളില് അദ്ദേഹം അഭിനയിച്ചിട്ടുണ്ട്.